עדכון לתוכנת האנטי וירוס של סימנטק גרם לשיתוק של מיליוני מחשבים בסין, כך מדווחת סוכנות הידיעות הסינית Xinhua. העדכון, שהופץ ב-17 למאי, זיהה בטעות שני קבצים קריטיים של חלונות כווירוסים, ומחק אותם. הסרת הקבצים גורמת להופעת מסך כחול עם הודעת שגיאה, שמופיעה שוב אחרי אתחול המחשב.
ככל הנראה, התקלה קיימת בכל גירסאות האנטי וירוס של של סימנטק, ביניהן Norton 360 ו-Norton Internet Security. דובר החברה אמר ל-Xinhua שהחברה מודעת לבעיה, ועובדת על פתרון אפשרי.
הקבצים שנמחקו הם netapi32.dll ו-lsasrv.dll, שנמצאים בכל הגירסאות של חלונות, אולם רק בגירסה הסינית הם מזוהים כווירוסים. המשתמשים הוזהרו כי הקבצים הם רכיבים של סוס טרויאני בשם "Backdoor.Haxdoor". לפי דיווחים של משתמשים סיניים בתוכנת האבטחה - מחיקת הקבצים מונעת שימוש בחלונות גם במצב בטוח.
בבלוג דובר האנגלית של ה-CISRT, יחידה סינית ממשלתית לאבטחת מידע (מקבילה ל-CERT בישראל), כינו את יום העדכון בתור "יום שישי השחור", וציינו כי הגיעו אליהם אלפי תלונות בנושא התקלה.